《九鲤湖》
清代·张尚瑗

艰哉观澜亭，所历皆悬度。过此鸟道绝，从游慄相顾。

途危景益佳，兴发情无怖。身非邺侯骨，暂作壁间步。

强半蛇螾曳，有时猱玃骛。磴断体欲缒，根蟠足稍驻。

琮琤丝竹涧，烂漫琪玕树。擘水石双门，挂岭玉三柱。

却望珠帘垂，银潢屑烟雾。直下去无几，邅回劳予溯。

湍驶何潺潺，褰裳不可渡。长啸向白云，茫茫苍霭互。

作者简介：江苏吴江人，字宏蘧，号损持。康熙二十七年进士，官江西兴国知县，有善政。初从朱鹤龄游，讲《春秋》之学，于《左传》用力尤多。有《三传折诸》、《读战国策随笔》、《石里杂识》。